'- Nom de l'organització: Barcelona de Serveis Municipals (B:SM)

- Descripció de l'actuació:

Durant el 2020, i en el context de pandèmia derivat de la
COVID-19, les diferents unitats i direccions de B:SM hem
treballat de forma incansable per seguir al costat de la
ciutadania, incidint en la nostra missió de millorar la qualitat
de vida de les persones. La vocació de servei públic que ens
caracteritza ha fet que ens adaptem i ens renovem, amb el ferm
objectiu de continuar oferint experiències de qualitat a través
de totes les nostres activitats i serveis, tant durant la
pandèmia com després d’aquesta.

Des de l’inici de la pandèmia, a B:SM hem pres mesures
organitzatives, de prevenció i de protecció orientades a fer
possible la prestació dels serveis essencials requerits i alhora
tenir la màxima cura de la salut de les persones que hi
treballem, evidenciant els nostres valors i vocació de servei
públic, sempre seguint les indicacions emeses per part de les
autoritats sanitàries, així com la Comissió de Seguiment amb
relació a la COVID-19 de l’Ajuntament de Barcelona, per tal de
contenir l’expansió del virus.

La digitalització

L’any 2020 ha estat imprescindible reduir les barreres digitals,
la Direcció Corporativa de Tecnologies de la Informació,
Comunicacions i Estratègia Digital ha desenvolupat un
paper cabdal i essencial, garantint l’accessibilitat digital i
l'activitat de la companyia en aquest any de pandèmia.

Des de que es va començar a preveure una possible situació de
confinament degut a la COVID19, la Direcció TIC va engegar i
realitzar en temps rècord un conjunt d'accions destinades a fer
possible el teletreball de forma massiva per a tot el personal
d'oficina de BSM, com ara proporcionar 168 ordinadors portàtils o
posar en marxa un servei de suport als usuaris/es que es trobaven
en situació de teletreball.

Aquestes mesures han permès que més de 450 persones puguin
treballar amb total productivitat, a la vegada que es preserven
les mesures de protecció i seguretat sanitària del personal.

L’ocupació

Davant el tancament total o parcial de les nostres activitats,
BSM es va comprometre a mantenir les condicions laborals de les
seves persones, intensificant la interlocució amb la
representació social i tramitant dos ERTOS que van garantir
l’ocupació de la plantilla, les seves condicions laborals i la
totalitat del seu salari.

L’acompanyament a les persones es va centrar en ampliar els
canals de comunicació amb la plantilla i amb els representants
legals dels treballadors/es, adaptar permisos retribuïts i fer
tots els tràmits necessaris per garantir la totalitat dels
salaris i facilitar les gestions amb organismes oficials.

La diversitat de BSM també ha estat una oportunitat per donar
ocupació a la major part de la plantilla, basculant persones des
de les activitats tancades cap a les obertes gràcies a
polivalències professionals.

Totes les persones que formen part de B:SM han treballat amb un
alt grau de compromís i adaptació, reorganitzant serveis i equips
i col·laborant amb les diferents parts interessades.

La comunicació

Pel que fa la comunicació, s’han potenciat les newsletters
setmanals “B:SM Informa” amb l’enviament dels “B:SM Informa
Flash” durant el període de quarantena i els enviaments especials
sobre la Covid19, unes eines que ha servit per fer accessible a
totes les persones de la companyia tota la informació relativa a
la pandèmia, a la situació sanitària i a la situació de
l’empresa.

Així mateix, s’ha creat una newsletter específica sobre el Campus
B:SM, que ha servit per donar suport al foment de la Formació a
distància, fent créixer el Campus i els cursos que s’hi han
impartit, també de manera digital i garantint-ne l’accés
universal. Aquest accés universal ha permès que formacions
d’acollida, de teletreball i concretament, sobre la mesures de
prevenció i seguretat front la covid hagin arribat a la totalitat
de la plantilla (1303 persones).

La salut i seguretat al costat de la ciutadania

BSM ha estat la primera empresa municipal de tot l’Estat
certificada amb Global Safe Site, la certificació que assegura la
correcta implementació dels procediments de prevenció d’higiene,
seguretat, neteja i desinfecció exigits per la situació sanitària
del Covid-19.

A més, el Park Güell, el Zoo i el Parc d’Atraccions Tibidabo han
obtingut el certificat Safe Tourism Certified, un distintiu per
aquells espais turístics que implanten amb èxit els protocols en
matèria de seguretat, prevenció i higiene.

Aquestes certificacions representen la manera més fiable de
demostrar l’excel·lència i impulsar la millora continua a B:SM,
vetllant per la salut del personal i ciutadania.

Modificacions en les experiències de lleure, cultura i educació

* Anella Olímpica
Al març es van suspendre o ajornar els actes previstos a l’Anella
Olímpica. Un cop es van reobrir els espais, va ser un dels pols
clau en la celebració d’actes musicals, com el Cruïlla XXS.

* Parc del Fòrum
Després de tancar al març, el Parc del Fòrum va reobrir les
portes al públic al maig i es va convertir en el punt de
confluència per a la pràctica esportiva i els passejos pel
litoral durant la fase de desconfinament. Amb la reobertura de
l’espai, s’hi van acollir diferents activitats de caire musical i
esportiu, com les Nits del Fòrum o la Cursa de la Mercè.

* Park Güell
Quan va tornar a obrir, el Park Güell va facilitar el passeig al
veïnat, la pràctica esportiva i l’optimització de la
connectivitat de la zona i la generació d’experiències culturals,
com diversos concerts de petit format. Al maig, es va adherir al
certificat Biosphere, atorgat per l’Institut de Turisme
Responsable, que acredita les bones pràctiques en turisme
responsable i sostenible de l’activitat, i garanteix un equilibri
econòmic, sociocultural i mediambiental per tenir cura de
l’entorn.

* Zoo
Malgrat el tancament del Zoo per als visitants al març, el
personal va garantir en tot moment el benestar i la cura dels
animals. Amb la reobertura al públic, cal destacar l’èxit dels
casals d’estiu, amb més de 500 nens inscrits que van adquirir els
valors de respecte per la naturalesa en un entorn completament
segur.

Contribució a la mobilitat sostenible de la ciutat:

* AREA
L’AREA es va adaptar a la situació excepcional paralitzant les
sancions per l’ús de les places d’Àrea Verda, Àrea Blava i
residents, i aturant el canvi de costat en l’estacionament a la
via pública. D’aquesta manera, es facilitava la mobilitat de les
persones que necessitaven fer desplaçaments autoritzats,
especialment els serveis essencials, i s’evitava el desplaçament
dels barcelonins durant el confinament.

* Agents Cívics
Els Agents Cívics es van incorporar al grup de personal municipal
que prestava servei a la ciutadania garantint les mesures
sanitàries en relació amb la mobilitat. Tenia la missió de
garantir que es complien les mesures de confinament i controlar
les distàncies de seguretat, i donava servei a les escoles i els
entorns.

* Aparcaments B:SM
Als Aparcaments B:SM, especialment els que es troben al perímetre
dels centres sanitaris i als hospitals, es va activar un pla
específic per facilitar l’aparcament i l’accés gratuït del
personal sanitari autoritzat. A més, es va oferir als usuaris la
possibilitat de sol·licitar baixes temporals sense cost en el cas
que no tinguessin el vehicle a l’aparcament. També es van oferir
noves modalitats d’estacionament adaptades a les noves
necessitats de la ciutadania.

* Bicing
Es va suspendre el servei de Bicing. Durant el temps de
suspensió, els abonaments dels usuaris es van perllongar de forma
automàtica. En la represa de l’activitat, amb l’objectiu de
descongestionar el transport públic, es van revisar i desinfectar
les bicicletes.

* Estacions Barcelona Nord i Fabra i Puig
A les estacions de Barcelona Nord i de Fabra i Puig, es va reduir
el nombre d’expedicions, oferint serveis mínims, per adaptar-se a
les mesures decretades per l’estat d’alarma. A la vegada, es van
fer les adaptacions necessàries als contractes amb les companyies
de transport i amb la resta dels serveis per garantir el servei
essencial a la ciutadania. Així mateix, es van cancel·lar les
expedicions internacionals al 100 % pel tancament de fronteres.

* Grua Municipal
Les activitats de la Grua es van mantenir operatives amb serveis
mínims. Es van equipar amb una mampara de poliuretà per
minimitzar el risc de contagis de COVID-19. A més, es va aturar
el cobrament de la taxa d’estada als dipòsits a nous vehicles. Es
va col·laborar en el moviment de vehicles per a la creació de
nous carrils bici, l’ampliació de voreres i l’ampliació de
terrasses per a la restauració, amb l’objectiu de fer més segura
la circulació de vianants i bicicletes.

Durant els mesos de confinament, ens vam unir a la campanya
«Barcelona des de casa», posant a disposició de la ciutadania
contingut cultural i educatiu. L’objectiu principal va ser que,
mitjançant les iniciatives comunitàries i el coneixement
col·lectiu, es rebaixés la soledat d’algunes persones i
s’oferissin continguts educatius i interactius.

- Calendari execució: Gener-Desembre 2020

- Pàgina web: www.bsmsa.cat ( http://www.bsmsa.cat/ )

- Dades de contacte: rsc@bsmsa.cat